
B. Osobitná časť


K Čl. I

K bodu 1 

Upravujú sa povinnosti osoby vykonávajúcej dohľad nad vozidlom s automatizovaným systémom riadenia. Definujú sa jej základné povinnosti, najmä povinnosť prevziať vedenie vozidla na výzvu systému alebo v situáciách vyžadujúcich si zásah na zaistenie bezpečnosti, a to aj na diaľku. Z bezpečnostných dôvodov sa ustanovuje obmedzenie, podľa ktorého môže viesť súčasne len jedno plne automatizované vozidlo.


K Čl. II

K bodom 1 a 2

Ide o legislatívno-technickú úpravu, ktorou sa dopĺňajú odkazy na osobitné predpisy v súvislosti s typovým schvaľovaním vozidiel a definíciou vodiča, čím sa zabezpečuje terminologická jednotnosť naprieč právnym poriadkom.

K bodom 3 až 6

Zavádzajú sa výnimky z určitých povinností prevádzkovateľov taxislužby a autobusovej dopravy (napr. povinnosť vodiča pomáhať cestujúcim s batožinou alebo informovať o dopravnej situácii), ktoré sú pri plne automatizovaných vozidlách objektívne nevykonateľné fyzickou osobou vo vozidle. Zároveň sa ukladá povinnosť zabezpečiť kontrolu nad vzdialeným vodičom prostredníctvom prevádzkovateľa.

K bodu 7

Ustanovuje sa rámec pre komerčné využívanie plne automatizovaných vozidiel v cestnej doprave. Prevádzkovateľ musí vopred požiadať dopravný správny orgán o povolenie. Upravujú sa podmienky pre evidenciu vozidiel v SR a prenájom vozidiel z iných členských štátov. Zohľadňuje sa špecifikum absencie posádky tým, že zákonom stanovené doklady (licencie, povolenia) nemusia byť fyzicky prítomné vo vozidle.

K bodu 8 

Rozširuje sa pôsobnosť Ministerstva dopravy SR o rozhodovaciu právomoc vo veciach povoľovania používania plne automatizovaných vozidiel v cestnej doprave.

K bodu 9

Legislatívno-technická zmena v nadväznosti na novelizačný bod 4.

K bodom 10 a 11 

Dopĺňajú sa skutkové podstaty iných správnych deliktov v nadväznosti na nové povinnosti prevádzkovateľov 


K Čl. III

K bodu 1

Zavádzajú sa nové legálne definície potrebné pre právnu úpravu prevádzky automatizovaných vozidiel v SR (napr. testovacia prevádzka, operačná oblasť použitia, minimálny bezpečný stav, riadiace centrum, operátor dohľadu, technický dohľad atď.). Ich vymedzenie reflektuje technologický rozvoj a medzinárodné štandardy v oblasti autonómnej mobility.



K bodu 2

Upravujú sa podmienky vykonávania testovacej prevádzky. Táto prevádzka sa obmedzuje výhradne na priestory, ktoré sú organizačne a technicky zabezpečené. Zároveň sa ukladá povinnosť zaznamenať výsledky v správe.

K bodu 3

Legislatívno-technická úprava.

K bodu 4

Komplexne sa upravuje rámec prevádzky plne automatizovaných vozidiel:
· Upravujú sa podmienky udelenia licencie, taxatívne povinnosti držiteľa licencie a prísne kvalifikačné a prevádzkové požiadavky na operátora dohľadu (napr. vek, prax, povinnosť vykonávať dohľad len z územia SR).
· Podmieňuje sa prevádzka plne automatizovaného vozidla na účely poskytovania služieb prepravy osôb alebo tovaru nielen licenciou, ale aj osobitným schválením prevádzky.
· Upravuje sa postup pre vymedzovanie úsekov komunikácií a území, pričom sa vyžadujú záväzné stanoviská správcov ciest, obcí a príslušného orgánu Policajného zboru.
· Ukladá sa povinnosť vypracovať a udržiavať prevádzkovú dokumentáciu a zabezpečiť riadiace centrum technicky a organizačne spôsobilé na nepretržitý dohľad.
· Definuje sa povinnosť dodržiavať určenú operačnú oblasť použitia a zabezpečiť dosiahnutie minimálneho bezpečného stavu v prípade poruchy alebo straty kontroly.
· Zavádza sa povinnosť vybaviť plne automatizované vozidlo záznamovým systémom a definuje sa postup pri oznamovaní dopravných nehôd a bezpečnostných udalostí.

K bodom  5, 8 až 16

Ide o legislatívno-technické úpravy, precizovanie a aktualizáciu vnútorných odkazov a prečíslovanie ustanovení v nadväznosti na vloženie nových odsekov a paragrafov v texte zákona.

K bodu 6

Dopĺňa sa splnomocňovacie ustanovenie pre Ministerstvo dopravy SR na vydanie vykonávacieho predpisu, ktorý upraví technické a organizačné podrobnosti o prevádzke automatizovaných vozidiel.

K bodu 7

Zavádza sa sankčný mechanizmus a určujú sa pokuty za porušenie povinností zo strany držiteľa licencie prevádzkovateľa (od 5 000 do 50 000 eur) a operátora dohľadu (od 1 000 do 5 000 eur).


K Čl. IV

Účinnosť sa navrhuje vzhľadom na predpokladanú dĺžku legislatívneho procesu a potrebnú legisvakanciu.

